遊陵陽謁王左丞代先書寄獻
作者：郭祥正
朝代：宋

paragraphs: 布衣射策趨蓬萊，十年得志聯三台。
懷仁附義天下悦，忠言屢叩宸聰回。
不唯盡赦息錢息，曾均惠澤覃枯骸。
先皇晏駕舊臣老，白雲黄鶴空徘徊。
藩城六見換符節，直道自任寧嫌猜。
昭亭扶春入畫戟，句溪洗月供吟盃。
佳賓三千集珠履，赤子十萬登熙臺。
玄暉比公固不足，我攀太白慚非才。
披雲拂霧一何晚，泥滑不敢鞭駑駘。
明朝迤邐造賓榻，願逢浩氣吹寒灰。
玉上青蠅本無有，都人爭望公歸來。
公歸來，至尊夢吉天顔開。